Κινηματογραφική ήταν η καταδίωξη και η σύλληψη τριών ανδρών, στην περιοχή της Νυμφόπετρας στη Θεσσαλονίκη, οι οποίοι εντοπίστηκαν τα ξημερώματα να μεταφέρουν παράνομα επτά μετανάστες από τη Συρία και την Παλαιστίνη.

Οι φερόμενοι ως δράστες, προκειμένου να αποφύγουν τη σύλληψη, δεν δίστασαν να εμβολίσουν δύο οχήματα της αστυνομίας και οι δύο από αυτούς να επιτεθούν στους αστυνομικούς.

Αστυνομικοί του Τμήματος Διαχείρισης Μετανάστευσης της Διεύθυνσης Αλλοδαπών Θεσσαλονίκης πραγματοποίησαν σήμα στάσης σε Ι.Χ.Ε. αυτοκίνητο στο οποίο επέβαιναν οι συλληφθέντες, στην Εγνατία Οδό, στο ύψος του κόμβου Σοχού. Σύμφωνα με ανακοίνωση των αστυνομικών αρχών, οι τελευταίοι αρνήθηκαν τον έλεγχο, ανέπτυξαν ταχύτητα και στην προσπάθειά τους να διαφύγουν εμβόλισαν τα δύο περιπολικά.

Στη συνέχεια προσέκρουσαν σε μπάρες και το αυτοκίνητό τους ακινητοποιήθηκε στην επαρχιακή οδό Ρεντίνας – Λαγκαδά, στο ύψος της Νυμφόπετρας, όπου σε έλεγχο που ακολούθησε διαπιστώθηκε η παράνομη μεταφορά επτά μεταναστών, οι οποίοι στερούνταν των απαραίτητων ταξιδιωτικών εγγράφων.

Οι δύο από τους φερόμενους ως δράστες, κατά τη σύλληψή τους, προέβαλαν αντίσταση επιτιθέμενοι στους αστυνομικούς.

Οι συλληφθέντες, υπήκοοι Πακιστάν και Συρίας, 32, 22 και 27 ετών, θα οδηγηθούν στον αρμόδιο εισαγγελέα με τη σχηματισθείσα σε βάρος τους δικογραφία για παράνομη μεταφορά-προώθηση αλλοδαπών στο εσωτερικό της χώρας, απόπειρα επικίνδυνης σωματικής βλάβης, διακεκριμένη περίπτωση φθοράς, αντίσταση, απείθεια και διατάραξη της ασφάλειας των συγκοινωνιών.